Document ID: 32006R1799

ΚΑΝΟΝΙΣΜΌΣ (ΕΚ) αριθ. 1799/2006 ΤΗΣ ΕΠΙΤΡΟΠΉΣ
της 6ης Δεκεμβρίου 2006
περί τροποποιήσεως του κανονισμού (ΕΚ) αριθ. 26/2004 σχετικά με το μητρώο του κοινοτικού αλιευτικού στόλου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (1), και ιδίως το άρθρο 15 παράγραφοι 3 και 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 26/2004 της Επιτροπής, της 30ής Δεκεμβρίου 2003, σχετικά με το μητρώο του κοινοτικού αλιευτικού στόλου (2), ορίζει, μεταξύ άλλων, τις ημερομηνίες απογραφής του στόλου, τους κωδικούς αλιευτικών εργαλείων και τους κωδικούς των κρατικών ενισχύσεων.
(2)
Είναι ανάγκη να οριστούν οι ημερομηνίες απογραφής για τα νέα κράτη μέλη που θα προσχωρήσουν στην Ευρωπαϊκή Ένωση, ώστε να μπορούν να συμμορφωθούν με τις διατάξεις του κανονισμού (ΕΚ) αριθ. 26/2004.
(3)
Προκειμένου να ταυτοποιούνται καλύτερα όσα σκάφη ασκούν αλιευτικές δραστηριότητες μικρής κλίμακας ή με παραδοσιακά μέσα, πρέπει να γίνει ακριβέστερη διάκριση μεταξύ των αλιευτικών εργαλείων.
(4)
Προκειμένου να παρακολουθείται η εφαρμογή του άρθρου 25 παράγραφοι 3 και 4 του κανονισμού (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Ταμείο Αλιείας (3), πρέπει να θεσπιστούν νέοι κωδικοί για τη γνωστοποίηση της αντικατάστασης μηχανών με κρατική ενίσχυση.
(5)
Πρέπει επομένως να τροποποιηθεί ανάλογα ο κανονισμός (ΕΚ) αριθ. 26/2004.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΚ) αριθ. 26/2004 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2006.

Labels: 4
19
6
12
18